Þórunn Antonía og Beck stilla saman strengi sína á nýrri plötu tónlistarmannsins sem er reyndar endurgerð á hinni sígildu The Velvet Underground & Nico plötu . Mynd / Stefán Söngkonan Þórunn Antonía segir það mikinn heiður að hafa tekið upp plötu með tónlistarmanninum Beck . Frekara samstarf þeirra tveggja er hugsanlegt . Beck , sem er búsettur í Los Angeles , hefur sett á fót verkefni þar sem hann tekur upp eigin útgáfur af þekktum plötum á aðeins einum degi án nokkurs undirbúnings og birtir afraksturinn á netinu . Fyrir upptökurnar á hinni sígildu Velvet Underground & Nico var hóað í Þórunni Antoníu með nánast engum fyrirvara og hún beðin um að taka þátt . „ Þetta var alveg æðislegt . Ég var í Los Angeles í tvo og hálfan mánuð að syngja með hljómsveit sem heitir thenewno 2 sem Dhani , sonur George Harrison , er í . Ég fékk SMS frá vinum mínum einn morguninn þar sem var spurt : „ Viltu koma að syngja með Beck í dag ? " Ég sagði : „ Já , ekkert mál " , " segir Þórunn . Þegar hún mætti í hljóðverið var vinur hennar , hinn heimsfrægi upptökustjóri Nigel Godrich sem hefur unnið með Beck og Radiohead , þar staddur ásamt tónleikabandi Beck og auðvitað Beck sjálfum . Þakkaði hann Þórunni kærlega fyrir komuna og skömmu síðar hófust upptökur . Hljóp Þórunn þarna í skarðið fyrir tónlistarmanninn Devendra Banhart sem átti að vera í hlutverki söngkonunnar Nico . „ Honum leist rosalega vel á mig , " segir hún um Beck . „ Hann lét mig syngja sólólög og gera dúetta með sér . Við vorum þarna frá tólf á hádegi til tólf á miðnætti og ég spilaði á sítar í einu lagi og tambúrínu í öðru . Ég vissi ekkert hvað myndi verða úr þessu og var ekkert að pæla í þessu . Ég átti bara frábæran dag með góðum hljóðfæraleikurum , " segir hún . „ Svo hringdi Beck í mig og bauð mér í heimsókn og ég hlustaði á plötuna heima hjá honum í Los Angeles . Hann sagði að það hefði verið töfrandi stund þegar við sungum saman . " Að sögn Þórunnar var Beck mjög áhugasamur um að starfa aftur með henni í framtíðinni . „ Það eru mjög góðar fréttir fyrir mig að fá hrós frá svona manni , " segir hún og útilokar ekki að fá aðstoð frá Beck við gerð sólóplötu sinnar sem er í undirbúningi . Afraksturinn af samstarfi þeirra er þegar kominn á netið . Geta áhugasamir séð Beck og Þórunni syngja dúett í laginu Sunday Morning á heimasíðunni Beck.com .